ગુજરાતના હાલના ચીફ સેક્રેટરી જગદીપ નારાયણ સિંઘ- જે.એન.સિંઘ દિલ્હી જઇ રહ્યાં છે તેવી અટકળો સચિવાલયમાં વહેતી થયેલી છે. વિધાનસભાની ચૂંટણી પહેલાં સિંઘનું નામ દિલ્હી ડેપ્યુટેશન માટે ઉછળ્યું હતું પરંતુ તે વખતે તેમણે જ તેનો ઇન્કાર કરી કહ્યું હતું કે મારૂં દિલ્હી જવાનું એક અફવાથી વિશેષ કંઇ નથી. તેઓ ખુદ આ ચર્ચાને ખારીજ કરી રહ્યાં છે. આમ પણ ગુજરાતમાં હવે સિનિયર આઇએએસ ઓફિસરોનો અકાળ છે તેવામાં જો સિંઘ સાહેબ દિલ્હી જાય તો ગુજરાતના વહીવટી તંત્રને મોટી અસર થાય તેમ છે. સિંઘ સાહેબ મે 2019 સુધી ગુજરાતમાં જ સેવાઓ આપે તેમ લાગી રહ્યું છે. હા એક બાબત સ્પષ્ટ બની છે કે ચૂંટણી પૂર્ણ થઇ છે ત્યારે હવે બ્યુરોક્રેસીમાં પણ મોટા બદલાવ આવી રહ્યાં છે. સૌ પ્રથમ સરકારમાં ઉદ્યોગ વિભાગના અધિક મુખ્ય સચિવની પોસ્ટ ભરવાની થાય છે. એ સાથે ડઝનબંધ ઓફિસરોની બદલીઓ તોળાઇ રહી છે. રાજ્યના મહેસૂલ, પંચાયત, ગૃહ, આરોગ્ય, શહેરી વિકાસ, શિક્ષણ, ઉર્જા, પાણી પુરવઠા, કૃષિ અને ઉદ્યોગ જેવા વિભાગોમાં સિનિયર મોસ્ટ ઓફિસરોની ખાસ જરૂર છે.